open-index/open-wikipedia-markdown huggingface dataset:
Verbo

Un **verbo** (d'o latín *< verbum* "palabra") ye una categoría gramatical, nuclio d'o predicato u sintagma verbal, que expresa existencia, estaus, accions, procesos u modificacions d'un subchecto u sintagma nominal. Ye a categoría d'o fenomeno, la que sitúa o subchecto en o tiempo, accident u morfema caracteristico d'o verbo; a mas, o verbo tamién ye marcato por os morfemas de persona, nombre, aspecto, modo y voz. Istos morfemas fan d'o verbo una parti variable d'a oración y constituyen a suya conchugación, en flexionar-se o radical (elemento que contiene a significación lexical d'a palabra) u o tema verbal con as desinencias u terminacions, que dan as distintas formas de cada paradigma.

Por tanto, ye una palabra que expresa l'acción que recibe u realiza o subchecto, ye a sola que ye imprescindible en una frase. Encara que tradicionalment s'entiende un verbo con una palabra que exprisa accions, bi ha palabras que reflexan accions (como "plegata") y verbos que no se refieren a dengún auto, como os copulativos.

## Se veiga tamién
* Pro-verbos.
* Verbo en aragonés.
* Verbos auxiliars.
* Verbos copulativos.
* Verbos irregulars.
* Verbos incoativos.
* Verbos frecuentativos.
* verbos liuchers.
* Verbos con particla en anglés.
* Verbos con particla en aragonés.

## Referencias
Sorbus domestica

A **serbera** u **cerollera** ( (L., 1758)) ye una especie d'árbol con a fuella caduca en o chenero *[[Sorbus]]*, d'a familia d'as rosacias. Tamién se diz **buixortera común**.

No gosa pasar d'alto d'os 12 metros. Tiene as follas imparipinnatas (con numer impar de foliolos) y alternas en a branca. As flors las fa blancas, pentameras, d'1,5&nbsp;mm de diametro, que se troban chuntas en un corimbo (inflorescencia) como en *[[Sorbus aucuparia]]*. Os fruitos tienen forma de pera, son pomos arronchadez, que estando chóvens guardan una color verda pero que en madurando alquieren poquet a poquet una color mes soro-royisca. Son comestibles.

## Fitonimia
En Aragón se'l conoix con o nombre inespecifico de «cerollera», anque tecnicament ye una serbera, y lo fruito suyo que ye comestible se diz «cerolla» anque tecnicament ye una serba u serbo. A parola *[[cerolla]]* ye un arabismo amprau dende *za'rûra*, con una evolución de consonants -r- > -l- > -ll-.

## Imáchens

Imachen:Sorbus domestica Sturm8.jpg
Imachen:Sorbus domestica FruitsLeaves BotGardBln0906a.JPG|*[[Cerolla]]s*.


Imachen:Speierling Trieb mit Borke.jpg|Follas.
Imachen:Speierling - Rinde.JPG|Crosta.


## Notas


## Referencias

## Vinclos externos
Letra

Una **letra** (d'o latín *< littera*) ye cadagún d'os signos que representan os sonitos d'un lenguache, un signo grafico ta designar un u mas sonitos. O conchunto de letras emplegata en una luenga forman o suyo alfabeto. As letras s'ordenan de manera fixa (orden alfabetico) y cadaguna recibe un nombre que la diferencia d'a resta. En determinatos alfabetos u codigos, amás tienen un valor numerico asignato.

Por extensión, o tipo de letra designa as convencions d'a escritura, y asinas se parla de letra cursiva, mayuscla, minuscla, etcetra. U incluso se puet decir que una persona tien buena u mala letra, referindo-se a la caligrafía. As letras son composatas por trazos executatos seguntes un orden prou constant, pero que, atamas d'ixo, ha variato mientres o curso d'os sieglos.

A relación entre sonito y letra puet estar univoca pero en a mayoría d'idiomas no existe una correspondencia perfecta entre o sonito d'a parla y a grafía que lo representa, por ixo a ortografía dicta as normas con que s'ha d'escribir cada luenga. Cuan s'usan dos u mas letras ta escribir un solo sonito se parla de digrafo.

## Notas


## Referencias
Unidat de mesura

Una **unidat de mesura** u **mida** ye una cantidat estandardizata d'una determinata magnitut fisica. Por un regular, una unidat de mesura prene a suyo valura a partir d'un patrón u d'una composición d'atras unidaz definitas previament. As primeras se conoixen como unidaz fundamentals, mientres que as segundas se dicen unidaz derivatas.

Cada unidat tien un simbolo asociato a ella, que se sitúa a la dreita d'un factor que exprisa cuantas vegatas ista cantidat se troba representata. Ye común referir-se a un multiple u submultiple d'una unidat, os cuals s'indican situando un prefixo debant d'o simbolo que la identifica.

Un conchunto consistent d'unidaz de mesura en o cual garra magnitut tienga mas d'una unidat asociata se diz sistema d'unidaz.

Totas as unidaz denotan cantidaz escalars. En o caso d'as magnituz vectorials, s'entrepita que cadaguna d'as components ye esprisata en a unidat indicata.

## Se veiga tamién
* Unidaz de mesura aragonesas.
Alnus

Os **alvernices** () son un chenero d'árbols de fuella caduca en a familia d'as betulacias.

O chenero contiene arredol d'una trentena d'especies d'árbols y arbustos con distribución monoica d'os sexos (ixo ye, que cada eixemplar produce flors d'os dos sexos) anque la mes gran parte d'os eixemplars no gosan arribar dica la mida d'árbols. As especies que se clasefican en o chenero *Alnus*, a la contra d'el que en altros cheneros emparentatos pasa, como *Carpinus* (os carpins) u *Corylus* (as abellaneras), no se troban so que en l'hemisferio norte si que puede trobar-sen en tot o planeta. En a Peninsula Iberica no se troba so que la especie *[[Alnus glutinosa]]*, l'alverniz europeu.

En Aragón, as especies d'este chenero se conoixen como "alvernices", anque o lexicografo y naturalista semontanés Rafel Vidaller diz en o suyo libro *O Libro d'as Matas y os Animals* (Zaragoza, 2004) que se conoix una variant d'o termino latín «*alnus*» como «alno» y dica «auno», anque ixa cita la fa d'un altro autor anterior sin poder-se-ne dar garra lugar de procedencia d'ixa forma tan peculiar. A denominación en aragonés *alverniz* puet estar en relación con a denominación en catalán ye *vern*, que se deriva dreitament d'o galo *vernos*.

## Especies
* *[[Alnus alnobetula]]*  (Ehrh.) K.Koch
* *[[Alnus cordata]]*   (Loisel.) Duby
* *[[Alnus × elliptica]]*  Req.
* *[[Alnus × fallacina]]*
* *[[Alnus glutinosa]]*
* *[[Alnus incana]]*
* *[[Alnus japonica]]*   (Thunb.) Steud.
* *[[Alnus maritima]]*
* *[[Alnus nepalensis]]*
* *[[Alnus oblongifolia]]*
* *[[Alnus × pubescens]]*   Tausch
* *[[Alnus rhombifolia]]*
* *[[Alnus rubra]]*
* *[[Alnus serrulata]]*
* *[[Alnus × spathii]]* Callier
* *[[Alnus subcordata]]*   C.A.Mey.
* *[[Alnus viridis]]*

## Vinclos externos

## Referencias
Carpinus

Os **carpins** () son un chenero d'árbols de fuella caduca en a familia Betulaceae, anque cualques autors el deseparan en chunto con *[[Ostrya]]* y *[[Corylus]]* (as abellaneras) en una altra familia, dita Corylaceae.

O chenero *Carpinus* enclui arredol de 30 u 40 especies, destribuitas arredol d'os territorios temperatos de l'hemisferio norte, especialment en l'este d'Asia, con o numer mes alto d'ellas trobables en a China. En Europa no sen conoix si que dos especies, y una sola en Nortamerica, destacando-se-ne *[[Carpinus carpe]]* perque se ye quiesto cultivar coma árbol ornamental en parques y chardins en tot arredol d'o mundo.

As fuellas suyas son simples y de distribución alternas en a branca, con a ladera serrata que las fa de recordar muito en as fuellas d'os urmos d'as que son cuasi que iguals y se i podereban trafucar de no estar perque os urmos las i tienen con a ladera inferior (per a on que se fusionan en o peciolo) con o perfil asimetrico mientres que en os carpins i son simetricas. As flors son deseparatas en diferents inflorescencias, masculinas d'una man, femeninas de l'altra, y la polinización se i fa per o viento. O fruito ye una nuez chiqueta guardada per tres bractias follars, que gosan estar trilobulatas u simplas de forma oval, y per estar asimetricas fan que os lulez chiren en l'aire cuan cayen de l'árbol ta tierra. A forma d'as bractias las fa clasificaderas per a especie.

Os carpins en as nuestras latituz, cuan son bordes, se gosan trobar asociatos en as faberas per compartir con ixes árbols, os fabos, muitas d'as suyas necesidaz d'humedat y habitat.

## Vinclos externos

## Referencias
Betula

Os **albars** u **abetoches** () son un chenero d'árbols de fuella caduca en a familia Betulaceae.

Os albars fan fuellas simples, con una forma caracteristicament romboidal, d'entre 3 y 6&nbsp;cm de lonchitut per alto u baixo 2/3 d'amplo, con variacions per a especie. A crosta ye caracteristicament clara, grisa blanquinyosa. As flors, como en totas as betulacias, i brostan fendo amentos masculins o femenins diferents, anque se troban toz en o mesmo árbol. Estes árbols gosan creixer dica fer d'entre 10 y 30 metros d'altaria.

As especies de *Betula* se troban per tot l'hemisferio norte, en Europa son omnipresents en os climas minimament humidos (fendo albarosas só que en as zonas de montanya en l'aria mediterrania) anque en Rusia y Escandinavia gosan formar grans extensions selvosas. En Nortamerica y Asia tamién son muit frecuents, pero en o norte d'Africa, per estar tan xuco lo clima suyo, tansament se i troban cualcuns. En os Pireneus espanyols, as albarosas mes grans se troban en Ribagorza y lo Pallars.

## Nombre
O nombre latín *betūlla* u *abetūlla* pareix que demana d'una radiz celtica *betu*, que ya gosaba significar "abetocha" en tiempos prerromans. O nombre vernaclo "abetoch" pareix que ye exclusivo d'a Chacetania, documentable seguntes R. Vidaller en as localidaz d'Echo, Chasa y Aragüés de lo Puerto. En a vecina val d'Ansó se i conoix tamién a forma femenina "abetocha", que coexiste con "betocha" y "bitocha". A forma "albar" que ye como se siente decir en a mes gran parte de puestos per l'Alto Aragón oriental no fa referencia exclusiva a las especies *Betula*, sino que s'aplica a toz os árbols (encluitos barraceras, alvernices, tremoletas, poplos, etcetera) que manifiestan cualques caracteristicas fisicas en común, como de tener a crosta blanca (en latín, *alba*) u de creixer en puestos humidos. A forma **abetullo** tamién ye documentada.

## Notas


## Referencias

## Vinclos externos
Ostrya

***Ostrya*** ye un chenero d'árbols caducifolios d'a familia d'as betulacias. O chenero *Ostrya* se troba en a Mediterrania oriental, en o sud-ueste e este d'Asia, en America d'o Norte y America Central.

Fan fuellas bilobulatas con distribución alterna en a branca, de 3 dica 10&nbsp;cm de lonchitut. Os fruitos son carrazos pendulars, d'entre 3 y 8&nbsp;cm de lonchitut, que tienen de 6 dica 20 simients, cadaguna como una nuez chiqueta de 4 u 6&nbsp;mm. As flors, producidas en primavera, fan de 5 dica 10&nbsp;cm en as masculinas, y 3 u 6&nbsp;cm en as femeninas.

A suya madera sole estar muit dura, per ixo lo nombre d'o chenero, *Ostrya*, demana d'o griego «*ostrua*», que significa "como lo ueso".

## Especies
**[[Ostrya carpinifolia]]*
**[[Ostrya chisosensis]]*
**[[Ostrya guatemalensis]]*
**[[Ostrya japonica]]*
**[[Ostrya knowltonii]]*
**[[Ostrya multinervis]]*
**[[Ostrya ostrya]]*
**[[Ostrya quercifolia]]*
**[[Ostrya rehderiana]]*
**[[Ostrya virginiana]]*
**[[Ostrya yunnanensis]]*
*† *Ostrya oregoniana*

## Vinclos externos
Ostryopsis

***Ostryopsis*** ye un chenero d'arbustos de fuella caduca d'a familia d'as betulacias.

Os arbustos d'este chenero no gosan pasar t'alto d'os 3 u 5 metros, con fuellas de canto aserrato pareixitas en as de l'avellanera. As flors se troban deseparatas en masculinas y femeninas, y os carrazos se fan con 6 u 10 simients, con una lonchitut total de 2 dica 7&nbsp;cm. *Ostryopsis* no contiene si que dos especies descritas, *[[Ostryopsis davidiana]]* y *[[Ostryopsis nobilis]]*, naturals de China y Mongolia.

## Vinclos externos
Corylus

As **abillaneras** u **abillaners** () son un chenero d'árbols de fuella caduca en a familia Betulaceae, anque cualques autors el deseparan en chunto con *[[Carpinus]]* y *[[Ostrya]]* en una altra familia, dita Corylaceae. O chenero conta con arredol de 10 especies descritas y distribuitas arredol en as latituz temperatas de l'hemisferio norte.

As fuellas suyas son simplas, de laderas aserratas doblement (ixo ye, que sobre cada "dient" se i forman altras mes chicononas). As flors naixen d'antes que no las fuellas, con distribución monoica (ixo ye, que un solo árbol en tiene d'os dos sexos) anque forman amentos deseparatos, cadagún con flors en exclusiva d'un d'os sexos. Os amentos masculins penchan 5 u 10&nbsp;cm en as brancas, con una carateristica color blanca amarellisca, y os amentos femenins son muit chicoz, cuasi que ocultos en as chemas d'a branca, d'a on que ne demanarán as abellanas, y en amaneixen ta fora d'ixa estructura só que os estilos de color royisca u rusienca.

As abillanas son o fruito d'estes árbols, son nueces d'entre 1 e 2,5&nbsp;cm de lonchitut, y 1 u 2&nbsp;cm de diametro. Como tamién pasa en os carpins (chenero *Carpinus*), a forma de l'involucro de bractias que acompanian l'abillana fan a diferencia que, posatas en comparanza, permite que se clasifiquen as especies d'este chenero.

As dos especies millor apreciatas en agricultura, en dintro d'este chenero, son l'abillanera d'Europa occidental (*[[Corylus avellana]]*) que pocas vegatas gosa pasar d'un port arbustivo gran, y l'abillanera turca (*[[Corylus colurna]]*) que en comparanza se gosa manifestar coma árbol de grans dimensions (se n'han puesto describir eixemplars que feban dica 35 metros d'altaria). As abillaneras bordes en o Pireneu fan parte d'a vechetación tipica en as marguins d'os campos, y tamién en os sotos d'os ríos, las menos de vegatas feitos creixer coma campet caultivato de forma intencional.

## Ditos y mazadas
**«Ye mas cerenyo que vara d'abellanera»*

## Notas


## Referencias

## Vinclos externos
Mida

A **mida** ye la magnitut u dimensión d'un obchecto u elemento. Puet referir-se a la largaria, amplaria, altaria, diametro, perimetro, aria u volumen. As midas *se mesuran* u se miden en unidaz de mesura.

A diferencia de significau entre «mida» y «mesura» en aragonés ye mas ambigua que en atras luengas romances con estándard mas asentau, como lo catalán, en o cual o estándard marca un sentiu de *tamanyo* pa la parola «mida» mientres que reserva «mesura» pa l'acción de mesurar y pa las unidaz en que se fa esto. Con este significau pareix que trobamos a parola mida en textos historicos de la val d'Ebro y en o vocabulario aragonés de Juan Moneva, que en os anyos 1920 la documentaba asinas en Zaragoza, Ribera de Xalón, en Blesa y en Cabanyas d'Ebro.

Manimenos, a parola s'emplega en Sobrarbe y Ribagorza tamién con o sentiu mesmament d'unidat de mesura, en especial as tradicionals: as «midas» aragonesas como o cuartal, o nietro, a vara, a libra, l'arroba, etc.

## Exprisions

***Dar la mida**: Tener a mida chusta u suficient pa un menester. En sentiu literal: «*Ixe barbo no da la mida, ya lo puez tornar a'l río*». En sentiu figurau: «*Y dices que se quiere presentar a alcalde? Ixe no da la mida!*».
***Tomar midas**: Mesurar. «*Pos si este ye el forato pa l'almario, ya tomaré midas.*», «*Ya l'has tomau a mida a'l caixón?*» , etc. Tamién se diz **tomar mesuras**.
***Fer a mida**: Fer una cosa con a mida chusta, p. ex. como lo fa un sastre. «*La camisa y la chaqueta le'n von fer fer a mida.*»
***Buena mida**: Cantidat abundant y sin mesurar: «*Boh, [[panizo]], estianyo en tendremos buena mida.*»
***Pasar de mida**: Meter excesiva cantidat. «*T'has pasau de mida con l'azúcar.*»
***No trobar/tener ni mida ni estrimo**: No pensar as parolas que se diz u dicir cosas sin sentiu.

## Se veiga tamién

*Unidat de mesura.
*Mesura.

## Referencias
Mesura

Una **mesura** ye un valor numerico u magnitut de bel atributo fisico d'un obchecto, como por eixemplo a longaria, a capacidat, o volumen u o peso, obtenito por experimentación a traviés de metodos empiricos y exprisato seguntes uns patrons, as unitaz de mesura, determinatas por bella norma estandar, como pueden estar o metro, o litro u o kilogramo. O termin tamién s'emplega ta decir o proceso ta obtener o valor d'una determinata magnitut.

A metrolochía ye a branca d'a ciencia que s'ocupa d'o estudio d'as mesuras y o establimiento d'os patrons de mesura, a sobén fundamentatos en determinatos fenomenos fisicos. O proceso de mesura embreca a sobén a utilización d'instrumentos de mesura, como cinta metrica u una regla (regle si ye gran), una balanza, un barometro, un amperimetro u un velocimetro. Istos instrumentos han estato calibratos por comparanza con un patrón u unidat de mesura. A mas de caracteristicas fisicas como a distancia, a enerchía, o tiempo u a cantidat de materia tamién se pueden mesurar atros aspectos como as aptituz d'as personas u as suyas percepcions, asinas as encuestas u os tests psicotecnicos tamién pueden estar consideratas formas de mesura.

A mesura d'una determinata magnitut ye una estimación y leva asociata siempre a presencia d'una error, siempre bi ha un cierto grau d'incerteza. Por tanto, a reducción d'a incerteza será un d'os prencipios fundamentals con o que treballará la metrolochía. Se considera que as errors de mesura presentan una distribución normal arredol d'o valor real d'a magnitut mesurata, baixo ista suposición cada mesura tendrá tres components: 
* o valor estimato.
* o marguin d'error u d'incerteza.
* o nivel u intervalo de confianza, a probabilidat de que o valor estimato sía aintro d'a marguin d'error.

A mesura ye un concepto fundamental d'a ciencia, ye un d'os principios que la caracterizan y la diferencian d'a pseudosciencia. Ye relativament fácil construir una teoría sobre aspectos d'a naturaleza, pero ye muit dificil fer-lo seguindo lo metodo cientifico que leva asociata la necesidat de prener mesuras con gran precisión. A mesura tamién ye fundamental en os campos como a industria, o comercio, a incheniería, a construcción u a electronica.
Joule

O **joule** (pronunciato en anglés , simbolo **J**) ye a unidat d'enerchía, cantidat de calor y treballo en o Sistema Internacional d'Unidaz. Fue nombrata asinas en honor d'o fisico anglés James Prescott Joule (1818 – 1889). Se tracta d'una unidat derivata que se define como o treballo que fa una fuerza d'un newton cuan o punto a on que s'aplica se desplaza un metro en a dirección d'a fuerza. En termins d'unidaz basicas d'o Sistema Internacional s'exprisa en kilogramos por metro cuadrato dividito entre segundos a o cuadrato:

:\, 1\, \mathrm{J}=1\, \mathrm{kg} \cdot \mathrm{m}^{2} \cdot \mathrm{s}^{-2}

Seguntes as normas d'o Sistema Internacional d'Unidaz publicatas por a Oficina Internacional de Pesos y Mesuras o nombre d'a unidat s'ha d'escribir en minuscla (*joule*) y o simbolo con a letra mayuscla J ya que se deriva d'un nombre propio

## Referencias
Kelvin

O **kelvin** (simbolo **K**) ye a unidat de temperatura d'o Sistema Internacional d'Unidaz y en ye una d'as suyas siet unidaz basicas. A **escala Kelvin** ye una escala de temperatura termodinamica (absoluta) a on que o zero absoluto, a teorica ausencia d'enerchía, ye zero (0 K). Ista unidat recibe o suyo nombre en honor a lo fisico, matematico y incheniero britanico William Thomson (1824 - 1907), que fue nombrato Lord Kelvin, y que escribió sobre a necesidat d'una "escala de temperatura termodinamica".

A diferencia d'os graus Fahrenheit e d'os graus Celsius, o kelvin no se refiere a un "grau", ni tampoco no s'ha de escribir con o simbolo d'os graus. O nombre correcto d'a unidat ye *kelvin* (en minusclas), y no pas *grau Kelvin*, y o simbolo no ye tampoco *°K* como a vegatas s'escribe por analochía con o grau Celsius. O kelvin fue definito en 1954 como *grau kelvin* en a 10ena Conferencia Cheneral de Pesos y Mesuras. Por decisión presa en a 13ena CGPM o nombre ye l'actual *kelvin*

## Referencias
Kilogramo

O **kilogramo** (simbolo **kg**) ye a unidat base de masa d'o Sistema Internacional d'Unidaz (SI). O kilogramo ye definito como a masa d'o prototipo internacional d'o kilogramo, que ye cuasi identica a la masa d'un litro d'augua. Ye a unica unidat base d'o SI que leva un prefixo en o suyo nombre. Tamién ye a unica unidat d'o SI que se define en relación a un obchecto, y no a una magnitut fisica fundamental que se pueda reproducir en diferents laboratorios.

## Referencias
Molimento Natural d'as Esplugas de Cristal de Molins

O **Molimento Natural d'as Esplugas de Cristal de Molins** ye un molimento natural d'Aragón que fa parti d'o rete d'espacios naturals protechitos.

En l'anyo 2006 s'apreba la creyación d'iste molimento natural situau en o termin municipal de Molins, en o Mayestrato teruelano, chunto a o Molimento Natural d'o Puent de Fontseca en a mesma comarca.

As esplugas de Cristal de Molins son un complexo rete de galerías creyatas naturalment sobre a calsinera d'ista aria karstica. Istas esplugas apareixen con o paso d'os milenios en excavar l'augua sotarranya sobre a roca. Amás d'as galerias bi ha una ripa d'estalactitas, estalagmitas y columnas a-saber-lo politas. A connexión d'as galerías sotarranyas con l'exterior se fa a traviés d'as esplugas d'as *Graderas* y de *Baticambras*.

## Fauna

D'entre os animals que habitan istas esplugas bi ha una important colonia de diferents especies d'afogacandils, belunas declaradas como vulnerables como o *[[Rhinolophus ferrumequinum]]*, o *[[Rhinolophus euryale]]* u o *[[Rhinolophus hipposideros]]*. Bi ha tamién un rechimen de protección especial pa o cangrillo común de río, o burranco (*Austropotamobius pallipes*) que habita en istas esplugas.

D'atra man, tamién se i troboron as restas mas antigas d'un hominido en Aragón, o dito *hombre de Molins*. Estas restas se creyeba en primerías que databan de fa 25.000 anyos, pero investigacions posteriors d'a Universidat de Zaragoza feitas con carbonio-14 contrimostran que son de fa 5.100 anyos.

## Flora
Respective a la flora, se pueden trobar en os arredols d'o Molimento Natural bellas especies tipicament mediterranias como  o brinzón (*Echinospartum horridum*), o espígol común (*Lavandula angustifolia*), o tremoncillo (*Thymus*), o pin (*Pinus*), a lecina (*Quercus ilex*), o coscollo (*Quercus coccifera*) y a sabina común (*Juniperus phoenicea*).

## Atras feguras de protección
Coinciden en parti con o Molimento Natural atras feguras de protección:
* Parque Cultural d'el Mayestrato
* PIC d'as Cuevas de Baticambras
* ZEPA de Río Guadalop – Mayestrato.

## Vinclos externos
*  Molimento Natural d'as Cuevas de Cristal. Gubierno d'Aragón
*  GEA. Espacios Naturals Protechitos d'Aragón
Litro

O **litro** de simbolo **l** u bien **L** (letra *ele* en minuscla u en mayuscla) ye dende 1964 un nombre especial ta o decimetro cubico (*dm<sup>3</sup>*) seguntes decisión presa en a 12ena Conferencia Cheneral de Pesos y Mesuras (CGPM). A unitat de volumen d'o Sistema Internacional d'Unidaz (SI) ye o metro cubico (m3), o litro equivale a una milesima de metro cubico. O simbolo **L** fue adoptato lo 1979 en a 16ena Conferencia Cheneral de Pesos y Mesuras y ye recomendato ta evitar confusions con o numero **1**.

Encara que no ye una unidat de mesura d'o Sistema Internacional, o SI acepta l'uso encara que recomienda o emplego d'as unidaz d'o SI, y ye una unidat muit emplegata en a vida diaria, encara que no se recomienda o suyo emplego en o campo d'a ciencia.

## Notas


## Referencias
Alfabetización

L**alfabetización** ye l'acción y efecto d'amostrar a leyer y escribir a grans masas de personas adultas y d'instruyir-las; ye l'acción d'amostrar a leyer e escribir a las personas d'una rechión u comunidat. En o informe final d'a Cinquena Conferencia Internacional sobre a Educación d'os Adultos, organizata por a UNESCO, se concluyó que ye "l'adquisición d'os conoiximientos y as competencias basicas que toz necesitamos en un mundo que cambeya a escape, y un dreito fundamental d'os sers humans".

## Vinclos externos
Segundo

:*Iste articlo ye sobre a *'unidat de tiempo**. Ta atros usos se veiga [[segundo (desambigación)]]''.



O **segundo*' (*s'') ye una unidat de tiempo y una d'as siet unidaz base d'o Sistema Internacional. Se define como a durada de 9.192.631.770 periodos de radiación correspondients a la transición entre dos nivels d'a estructura hiperfina d'o estato fundamental d'o cesio 133.

Historicament o segundo se definió com 1/86.400 d'un día solar meyo. En 1954 a 10ª Conferencia Cheneral de Pesos y Mesuras delegó en o Comité Internacional de Pesos y Mesuras a redefinió con mas precisión d'a unidat de tiempo, en 1956 o Comité redefinió lo segundo en función de l'anyo tropico 1900, ya que a traslación d'a Tierra arredol d'o Sol ye mas estable que a rotación. A definición fue ratificata en a 11ª CGPM d'o 1960. En 1967, en a 13ª CGPM establió a definición actual, basata en a estructura hiperfina d'o cesio 133.

Hue lo día tenemos d'una exactitut que plega dica o 14eno decimal (10−14). A estabilidat y exactitut d'o tiempo atomico internacional (TAI) se basa en a utilización de reloches atomicos. Manimenos os resultatos d'os experimentos sobre as transicions atomicas a frecuencias opticas superiors a los 9&nbsp;GHz d'a definición actual d'o segundo, indican que en un futuro proximo se podrá amillorar en diversos órdens de magnitut a precisión obtenita a partir de l'atomo de cesio.

## Referencias
Watt

O **watt** (simbolo **W**) ye a unidat de potencia d'o Sistema Internacional d'Unidaz, ye a cantidat d'enerchía en joules que ye convertita, emplegata u bien disipata en un segundo. Se tracta d'una unidat derivata que prene o suyo nombre de James Watt por a suya contribución a lo desarrollo d'a maquina de vapor, fue definita en 1948 en a 9ena Conferencia Cheneral de Pesos y Mesuras.

## Definicions
Un watt ye equivalent a 1 joule por segundo (1 J/s)

: 1~\rm{W} = 1~\dfrac{\rm{J}}{\rm{s}} = 1~\dfrac{\rm{kg} \cdot \rm{m^2}}{\rm{s^3}} = 1~\dfrac{\rm{N\cdot m}}{\rm{s}}

u, en unidaz electricas, 1 voltampere (1 V·A)

:1~\rm{W} = 1~\rm{A} \times 1~\Omega \times 1~\rm{A} = 1~\rm{V} \cdot \rm{A}.

## Referencias
Sistema Internacional d'Unidaz

O **Sistema Internacional d'Unidaz**, abreviau *SI* (d'o francés *Système International d'Unités*) ye lo sistema d'unidaz mas emplegau en o mundo, tanto en a ciencia como en a vida diaria (comercio), y ye la evolución d'o sistema metrico decimal.

L'antigo sistema metrico decimal presentaba diferents grupos d'unidaz como lo sistema *mks* (metro-quilogramo-segundo) u o sistema *cgs* (centimetro-gramo-segundo), que a la vegada tamién presentaban variants. O SI se desembolicó a partir de l'antigo sistema mks, y fue adoptato en a 11ena Conferencia Cheneral de Pesos y Mesuras que se celebró en a ciudat de París entre l'11 y lo 20 d'octubre de 1960.

Como se puet observar en o mapa d'o costau, hue lo día la utilización d'o SI ye practicament universal y cuasi dengún estau mantiene definicions oficials d'atras unidaz. A unica excepción notable son os Estaus Unius d'America a on que lo suyo sistema tradicional d'unidaz (*United States customary units*) contina estando amplament emplegau en a vida diaria, encara que con definicions basadas en o SI. L'uso d'o SI en os Estaus Unius nomás s'incrementa en a escuela, a ciencia y a industria.

## Unidaz basicas
As unidaz basicas d'o SI han estau establidas por a Conferencia Cheneral de Pesos y Mesuras a propuesta d'o *Bureau International des Poids et Mesures* ("Oficina Internacional de Pesos y Mesuras"); bi'n ha 7, bien definidas, que, por convenio, se consideran dimensionalment independients:

## Unidaz derivadas
A partir d'istas unidaz base se pueden definir unidaz derivadas, en a tabla siguient s'amuestran as que tienen un nombre y un simbolo especial:

## Prefixos
S'han definiu una serie de prefixos que se pueden combinar con cualsiquier unidat ta formar unidaz derivadas adecuadas ta fer mesuras en órdens de magnitut superior u inferior. O grupo formau por o prefixo y lo simbolo d'a unidat ye inseparable. Os simbolos d'os multiplos s'escriben en mayuscla mientres que ta os submultiplos s'emplegan minusclas. Ista regla tien as excepcions d'os multiplos deca (da), hecto (h), y kilo (k) que se simbolizan con minusclas.

## Referencias
Abillana

L**'abillana** u **abellana** (d'o latín *abellāna*) ye lo fruito d'os árbols y arbustos compresos en o chenero *[[Corylus]]*, en a familia Betulaceae, encara que a sobén se reserva nomás ta o fruito d'o *[[Corylus avellana]]*. En Botanica, per estar un fruito que demana d'un ovario unico, con una closcana fimbrosa que no contiene si que una unica simient, se considera una nuez. A crosta fimbrosa s'ixeca mientres que lo fruito madura. O nuclio d'a simient suya tiene una cierta apreciación gastronomica, fendo parte de muitos platos y sobre tot, piezas de repostería.

## Notas


## Referencias

## Se veiga tamién
* Billota.
* Castanya.
* Glan.
* Nuez.
Manuel Ramón Campo Novillas

**Manuel Ramón Campo Novillas** (Samianigo, 1968), diplomato en machisterio por a Universidat de Zaragoza, en o Campus de Uesca, do ye profesor de Comunicación oral e Literatura en aragonés.  Treballa tamién de mayestro de aragonés achustato por o Gubierno de Aragón, ha treballato fendo clases en Sobrarbe, en a Chacetania e agora en l'Alto Galligo. Ye miembro d'o Consello d'a Fabla Aragonesa.

Escritor en aragonés, o mas prolifico en l'actualidat, con bels mil relatos publicatos en prensa, ye premiato en bels concursos altoaragoneses como "A Carracla" u  Premio de Relatos "Luis del Val". Publica tamién articlos en aragonés en a revista Erata de Biescas.

D'entre a suya obra de literatura infantil y chovenil, destacan os relatos curtos: "Toz semos parellanos" (2002), "A ixena" (2002), "Banzo" (2003), "O biello caxico" (2005),  "A ulor" (2006), "A broxa e lo diaple" (2007), "Una istoria de onsos" (2009), "No en tienen prou" (2011) u "Balaitús e Cubililla" (2016). Ye coautor de *Guía de flores pirenaicas para niños y niñas* (2011). Ha coordinato o libro-diccionario infantil *L'orache* (2016).

Ha publicato dos libros chovenils como *Falordietas* (2005) e *Flor de Falordias* (2015); os textos provienen d'una tría d'os que semanalment publica o pediodico chaqués *El Pirineo Aragonés* do colabora totas as semanas con un articlo en aragonés (mas de mil colaboracions publicatas), de contino dende 1998.

## Obra
* *Falordietas*, Comarca Alto Galligo, (2005).
* *Flor de Falordias*, Editorial Pirineo, (2015).

## Referencias
Dialectica

A **dialectica** ye l'arte de convencer a traviés d'o dialogo y o debate a l'atro sobre as propias posturas filosoficas. Igualment se refiere a lo esquema que seguntes Hegel fa enantar a la humanidat u o pensamiento, basato en un proceso de tesi, antitesi y sintesi; ye decir, un dialogo entre una ideya u movimiento, o contrario que surte como respuesta, y a sintesi u equilibrio final resultant, que a la suya vegata se converte en a tesi d'una nueva cheneración.

A dialectica ye un metodo de razonamiento lochico, de questionamiento y d'entrepitación, que ha recibito diferents significatos a lo largo d'a historia d'a filosofía.

## Referencias
Etica

A **etica**, como doctrina, ye una branca d'a filosofía. Concretament a etica ye una subbranca de l'axiolochía, que estudeya la naturaleza d'o que se considera bueno, adecuato u moralment correcto. O estudio d'a etica ye subdividito en diferents temas, entre os cuals destacan: a teoría d'o valor, a metaetica, a teoría d'a conducta y a etica aplicata. O dilema sobre cómo s'ha d'actuar surte por a existencia d'a libertat d'o ser humán, a diferencia d'os animals que nomás actúan por instinto y respondendo a estimulos, encara que bel filosofo y biologo creye que bi ha una continuidat evolutiva entre os animals y os humans que difumina ista deseparación taxativa tamién en l'ambito d'a etica.
Volt

O **volt** ye a unidat d'a diferencia de potencial electrico u fuerza electromotriz. O suyo simbolo ye **V**, ye una unidat derivata d'o SI, y recibe o suyo nombre en honor d'o fisico italiano Alessandro Volta (1745-1827).

## Definición
Se define como a diferencia de potencial a lo largo d'un conductor cuan una corrient d'un ampere disipa un watt de potencia. Emplegando as unidaz de base d'o SI sería m2·kg·s−3·A−1, que tamién puet estar representato como un joule (J) d'enerchía po coulomb (C) de carga, J/C.

:\mbox{V} = \dfrac{\mbox{W}}{\mbox{A}} = \dfrac{\mbox{W} \cdot \mbox{s}}{\mbox{A} \cdot \mbox{s}} = \dfrac{\mbox{J}}{\mbox{C}} = \dfrac{\mbox{N} \cdot \mbox{m} }{\mbox{A} \cdot \mbox{s}} = \dfrac{\mbox{kg} \cdot \mbox{m}^2}{\mbox{A} \cdot \mbox{s}^{3}}

## Referencias
Segundo (desambigación)

O termin **segundo** puet referir-se a:

* **[[Segundo]]**, una unidat de tiempo.
* **[[Segundo (anglo)|Segundo]]**, unidat d'anglo en o plan. *Se veiga tamién:* segundo sexachesimal, segundo centesimal.
* **Segundo**, numeral ordinal correspondient a lo cardinal **[[dos]]** (2).
* **[[Segundo (barón apostolico)|Segundo]]**, un d'os siet barons apostolicos.
* **[[Segundo luz]]**, unidat de longaria.
* **[[Compay Segundo]]**, musico y compositor cubano.
* **Segundo radial externo**, atro nombre d'o musclo estensor radial curto d'o carpo, un musclo de l'antebrazo.
Libre albitrio

O **libre albitrio** ye a hipotetica capacidat d'os achents racionals de poder exercer control sobre as suyas accions.

Afrontar ista cuestión ha requiesto comprender a relación entre a libertat y a causa, asinas como conoixer si as leis d'a naturaleza son causalment deterministicas. As diversas posturas filosoficas sobre o tema difieren en a suya opinión sobre si toz os escaicimientos son determinatos u no – determinismo contra indeterminismo – asinas como en si a libertat puet coexistir con o determinismo – compatibilismo contra incompatibilismo. Asinas, os deterministas convencitos argumentan que l'universo ye deterministico, y que ixo fa que o libre albitrio sía imposible.

O prencipio d'o libre albitrio tien connotacions relichiosas, eticas y cientificas. Por eixemplo, en l'ambito relichioso, o libre albitrio puet significar que una deidat omnipotent no exerce o suyo poder sobre as voluntaz y eleccions individuals. En etica, puet significar que os individuos pueden estar responsabilizatos moralment por as suyas accions. En l'ambito cientifico, puet significar que as accions d'o cuerpo, incluyindo-ie o cerebro y a mente, no son de tot determinatas por a causalidat fisica. A cuestión d'o libre albitrio ha estato un tema central dende os prencipios d'o pensamiento filosofico.

## Bibliografía
* Bischof, Michael H. *Kann ein Konzept der Willensfreiheit auf das Prinzip der alternativen Möglichkeiten verzichten? Harry G. Frankfurts Kritik am Prinzip der alternativen Möglichkeiten (PAP).* In: Zeitschrift für philosophische Forschung (ZphF), Heft 4, 2004.
* Libet, Benjamin, Freeman, Anthony, Sutherland. J.K.B., Editors, *The volitional brain: Towards a neuroscience of free will*. 1999, Imprint Academic. ISBN 0-907845-50-9.
* Libet, Benjamin, Mind time: the temporal factor in consciousness, Harvard University Press, 2004. ISBN 0-674-01320-4.
* López Corredoira, M., 2005, *Somos fragmentos de Naturaleza arrastrados por sus leyes*, Vision Net, Madrit, ISBN 84-9821-136-0.
* Muhm, Myriam: Abolito il libero arbitrio - Colloquio con Wolf Singer, in: L'Espresso,19.08.2004 http://www.larchivio.org/xoom/myriam-singer.htm.
* Morris, Tom *Philosophy for Dummies* For Dummies.
* Lawhead, Willaim F. *The Philosophical Journey: An Interactive Approach* McGraw-Hill Humanities/Social Sciences/Languages.
* Inwagen, Peter van *An Essay on Free Will* Oxford: Clarendon Press.
* Schopenhauer, Arthur, *On the Freedom of the Will*, Oxford: Basil Blackwell. ISBN 0-631-14552-4.
Delta

**Delta** puede referir-se a:

* **[[Δ]]** u **δ**, a cuatrena letra de l'alfabeto griego.
* o nombre para ta la letra **[[D]]** en l'alfabeto de radioaficionau.
* **[[Delta (Nicheria)|Delta]]**, un estato de Nicheria.
* o **[[delta fluvial]]**, un accident cheografico.
Delta fluvial

:*Iste articlo ye sobre a formación cheolochica dita delta; ta atros usos, se veiga *'delta**''.

Un **delta''' ye una formación cheolochica que bels ríos orichinan en plegar en la mar a causa de l'acumulación de sedimentos en as suyas desembocaduras. Nomás forman deltas os ríos que plegan a la mar dimpués de travesar una cadena de montanyas que impide que os sedimentos se vaigan quedando por o camín y fa que os materials se concentren en o punto de contacto con a mar. Amás, a mar ha d'estar tranquila como a mar Mediterrania, sin de corrients fuertes que se leven os sedimentos que plegan de depositar-se. L'orichen y a estructura d'os deltas se deben a la interacción entre as aportacions de sedimentos por parti d'o río y as variacions d'o nivel d'a mar.

## Referencias

## Vinclos externos
Mente

A **mente** ye a construcción psicolochica que achunta os actos de percepción, cognición y emoción. Ye lo que da consistencia a las impresions y pensamientos d'o subchecto, lo que li permite tener consciencia y personalidat esferenciata d'a resta. Seguntes o punto d'anvista adoptato, a mente puet estar un component d'o cerebro u bien una entidat deseparata, perteneixient a unatro plan esplicativo. Existirban tres vías principals d'abordar-lo: a unidat de tot o cuerpo (a mente no ye mas que o cerebro), como piensan os seguidors d'o materialismo; aquellos que esfensan un dualismo estricto y os partidarios d'o emerchentismo, que creyen que a mente puet surtir d'o fisico e ye ligata indisolublement pero que lo transciende.

A mente ye l'obchecto fundamental d'estudio d'a psicolochía, encara que como concepto y parti distintiva de l'individuo, afecta a atras disciplinas como a filosofía (en o sieglo XX surtió una branca especifica, a filosofía d'a ment). Ta la relichión, ye pareixita en a naturaleza a l'alma, ye lo que permite parlar d'un "yo" racional y unico y s'asimila a lo principio vital. D'antis mas recibiba o nombre d'esprito.

Bi ha habito cuantas teorías sobre a mente y a suya traza de funcionamiento. As primeras especulacions que hue mos son conoixitas son as teorías elaboratas por pensadors como Zoroastres, Buda, Platón, Aristótil u Adi Shankara, amás d'atros filosofos de l'Antiga Grecia u d'a India, y tamién posteriorment musulmans. As teorías prescientificas, basatas en a Relichión, se basaban en a presunta relación existent entre ment y alma, a esencia sobrenatural d'orichen divino atorgata por os dioses a os humans.

## Bibliografía
*  José Luis Pinillos. *La mente humana*.Ediciones Temas de Hoy, 2001. ISBN 9788484601388.
*  Eduard Punset. *Cara a cara con la vida, la mente y el universo*. 2004.
*  Eduard Punset. *El alma está en el cerebro. Radiografía de la máquina de pensar*. 2006.

## Vinclos externos
Realidat

A **realidat** ye lo conchunto de tot lo que existe. Seguntes as escuelas filosoficas que analicen o concepto, a realidat puet incluyir u no entidaz difuera de l'alcance d'a percepción (como l'alma u Dios) u d'atra man puet estar o reino d'ixo que ye mesurable, accesible a traviés d'a razón u d'os sentitos y por tanto susceptible de estar emplegau como preba ta las hipotesis u chudicios. *Real* puet emplegar-se como sinonimo de cierto, d'existent u encluso de ser y amás gosa emplegar-se como antonimo de posible, irreal, ideyal u imachinario. En o sentiu común, por tanto, a realidat gosa equivaler a lo mundo exterior a uno mesmo, con una existencia fisica.

As disciplinas que s'ocupan d'a realidat son a Filosofía (en especial as brancas d'Ontolochía y Metafisica), a Sociolochía, l'Antropolochía y a Psicolochía. As ditas ciencias puras a sobén dan por suposau lo concepto de realidat, ya que lo suyo obchectivo ye estudiar-la y no cuestionar-ne a esencia, encara que as corrients mas abanzadas, como la teoría cuantica, parten chustament d'o cuestionamiento d'iste concepto ta principiar-ne l'analís.

## Referencias

## Vinclos externos
Conoiximiento

O **conoiximiento** u **conoixencia** ye o conchunto de datos, conceptos y practicas arredol d'una materia u asunto, un sinonimo de saber. Tamién se puet entender como as informacions y verdaz obtenitas a partir d'a realidat u de l'amostranza d'un mayestro.

Ta la ciencia, ye o resultato de l'aplicación d'a razón y o metodo experimental a lo estudio d'a realidat. Ta la psicolochía, ye o contenito d'a mente, lo que ye fruito d'un proceso d'aprendizache, y por tanto incluye tamién a experiencia vital y as creyencias, no nomás d'os datos empiricos y alto u baixo obchectivos.

A epistemolochía ye a branca d'a filosofía que s'ocupa d'o estudio d'o conoiximiento: qué ye y cómo s'obtiene. S'asume que o conoiximiento s'organiza d'una manera determinata en o cerebro y ista estructura en modifica la percepción y a interacción con o mundo.https://web.archive.org/web/20201031110725/https://espanadiario.net/actualidad/tipos-conocimiento

O saber ye o conchunto de conoiximientos que producen un pensamiento contino d'alcordanzas d'os conoiximientos adquiestos a lo largo d'o tiempo.

En o "Libro d'el Trasoro" li dedican o capítol 68 d'o libro III: "de conoixencia":

## Notas


## Referencias
Pradas

**Pradas** estió un despoblato de lo termin municipal de Sant Agostín, en la comarca de Gúdar-Chabalambre.

## Cheografía
Pradas ye mencionata en un pleito con lo concello de Teruel. En chinero de 1294 en una concordia entre lo bispe de Zaragoza y lo capítol de clerigos de la villa de Teruel sobre las decimas s'enumeran as ilesias de l'arcipestrau de Teruel y seguindo un orden cheografico nombran Pradas entre Rubiuelos y Albentosa. Ha d'estar por tanto en lo termin de Sant Agostín, on bi ha una ermita dedicata a la Virchen de Pradas on bi ha repuis de bellas costruccions como un castiello. Este lugar ya no se nombra a fins de lo sieglo XIV.

La ilesia y lo castiello son en un cabezo a man de l'actual aldeya de L'Alameda, a 3&nbsp;km de Sant Agostín.

## Historia
En o sieglo XIV feba part d'a seixma d'el Campo de Sarrión,  adintro d'a comunidat d'aldeyas de Teruel.

## Bibliografía
*Antonio Gargallo Moya *LOS ORIGENES DE LA COMUNIDAD DE TERUEL*. Instituto de Estudios Turolenses, 1984.
Lo Villarello d'Archent

**Lo Villar d'Archent**, **Lo Villarello d'Archent** u simplament **Lo Villarello** (en castellano *El Villarejo de Argente*) ye un despoblau medieval de la seixma d'el Campo de Visiedo situau en l'actual termin d'Archent.

En os libros de plegas d'a comunidat se nombra *El Villarejo* chunto con Camanyas y Buenya. En as nominas de parroquias de l'arcipestrau de Teruel mes antigas se nombra *el Villar d'Argent* chunto con Torrelacárcel, Archent y Visiedo, y mes tarde *El Villarejo d'Argent*. En l'actual termin d'Archent se troba una ermita de Santa Quiteria, advocación que tamién teneba a ilesia de l'antiga aldeya.

## Historia
En o sieglo XIV feba part d’a seixma d'el Campo de Visiedo, adintro d’a comunidat d'aldeyas de Teruel.

## Bibliografía
*Antonio Gargallo Moya "Los orígenes de la Comunidad de Teruel". Instituto de Estudios Turolenses, 1984.
Gallel

**Gallel** ye un despoblato medieval aragonés situato en l'actual termin d'Alba, en a comarca d'a Comunidat de Teruel.

En o termin d'Alba encara i heba restos d'a población en a epoca d'Asso. Huei se'n conserva una ermita y unas "masadas de Gallel" amán d'a on estió l'aldeya.

## Historia
En o sieglo XIV feba part d'a seixma d'el Campo de Cella, adintro d'a comunidat d'aldeyas de Teruel.

## Bibliografía
*Antonio Gargallo Moya: *Los orígenes de la Comunidad de Teruel*. Instituto de Estudios Turolenses, 1984.
Abuán

**Abuán** ye un despoblau medieval aragonés que perteneixió a la seixma d'el Campo de Cella.

## Cheografía
Seguntes Ignacio Jordán Claudio de Asso y del Río estió un despoblau que lo suyo termin se lo repartioron Cella, Caudet y Campiello. En Cella bi ha encara una partida dita *monte Abuán* a lo sud d'o río Guadalaviar, y a lo norte d'este río una plana dita *Carragúán* (ye dicir *Carrera d'Abuán*). En l'archivo municipal de Cella se conservan bels documentos que perteneixioron a esta aldeya, que yera en a ribera d'o Guadalaviar en o cabo de l'entibo de Sant Blas

## Bibliografía
*Antonio Gargallo Moya: *Los orígenes de la Comunidad de Teruel*. Instituto de Estudios Turolenses, 1984.
Carretera

Una **carretera** ye una vía de comunicación destinata a facilitar o desplazamiento de vehíclos rodatos. Se distingue d'un simple camín porque ye especialment disenyata ta a cerculación de vehíclos de transporte.

Un d'os grans impulsors d'a evolución vial estió l'Imperio Romano, deixando dica hue lo día un gran rete de carreteras.

O territorio ocupato por as carreteras ye muit gran. Concretament en Espanya se calcula que bi ha 700.000 km de carreteras que ocupan bels 6.500&nbsp;km² (mas superficie que a provincia de Chirona).

## Se veiga tamién

* Autopista.
* Autovía.
* Rete de carreteras d'Aragón.
* Carretera de chelo.
* Camín.
* Sender.

## Referencias

## Vinclos externos
Guerra polaco-sovietica

A **Guerra polaco-sovietica** estió un conflicto armau posterior a la Primera Guerra Mundial y la Revolución Rusa entre o nuevo estau polaco independient, que quereba recuperar as mugas anteriors a los repartos de Polonia, y los bolcheviques d'a Unión Sovietica que quereban controlar tot l'antigo Imperio Ruso y lo maximo de territorio imposando lo sistema de gubierno comunista.

## Antecedents
O gubierno bolchevique yera en disposición de recuperar os territorios perdius por Rusia a mesura que se retirasen as tropas alemanas. A retirada d'os alemans yera una imposición de l'armisticio de l'11 de noviembre de 1918. L'11 de febrero de 1919 l'exercito polaco se troba debant de l'Exercito Royo en Brest-Litovsk, y lo refusa enta l'este. Pinsk y Grodno son ocupadas, y o 20 d'abril de 1919 Józef Piłsudski dentra en Vilna. En agosto os polacos son ya a l'este de Minsk y han conquiesto a Galitzia Oriental a los ucraineses.

O secretario d'estau d'o *[[Foreign Office]]* britanico en ixe tiempo, lord Curzon, recibio l'encargo de trazar a muga oriental de Polonia incluyindo-ie los territorios historicos de mayoría polaca y indiscutiblement polacos. Fació o suyo treballo en aviento de 1919 (*[[Linia Curzon]]*), pero os suyos resultaus no fuoron acceptaus por os nacionalistas polacos, que reclamaban Galitzia Oriental y Volinia, habitadas por ucraineses y atros territorios habitaus por belarrusos, amanando-se a las mugas de 1772.

## Desarrollo d'a guerra
En abril de 1920 lanzan una ofensiva con a colaboración de l'ucrainés Petliura y prenen Kiev o 6 de mayo. L'Exercito Royo reacciona a l'inte y Mijaíl Tujachevsky abanza por Belarrusia y Iegorov y a caballería de Semyon Budyonny abanza en dirección enta Galitzia. Os polacos retaculan en toz os frents. Os royos deixoron que os lituanos ocupasen Vilna. En l'inte que l'Exercito Royo ye en a muga de Prusia oriental se celebra un plebiscito en os districtos de Marienwerder y Allenstein, o 17 de chulio de 1920, y la mayoría prefiere depender d'Alemanya. Tamién se produce o reparto d'o territorio de Teschen entre Polonia y Checoslovaquia y o retoque d'a muga en Zakopane por decisión d'os Aliaus, y encara que os polacos l'acceptan, Checoslovaquia no permite o trasporte d'armas enta Polonia cuan o 9 d'agosto l'Exercito Royo s'amana ta Torún.

Os polacos lanzan una contraofensiva o 12 d'agosto con refirme de Francia y con gran exito, (o "miraglo d'a Vistula"). L'Exercito Royo se bate en retirada. O 9 d'octubre de 1920 o cheneral Lucjan Żeligowski ocupó Vilna. O 12 d'octubre se firman os alcuerdos previos de paz que conducen a lo Tratau de Riga d'o 18 de marzo de 1921. A nueva muga ruso-polaca ye muit a l'este da Linia Curzon, y ye un poquet mes buena pa os polacos que a d'o reparto de 1793. A metat d'os territorios habitaus por belarrusos son baixo sobiranía polaca y l'atra metat baixo sobiranía sovietica. En chinero de 1922 Vilna queda anexionada a Polonia y los Aliaus lo reconoixen en marzo de 1923.

## Vinclos externos
Magnoliopsida

As **dicotiledonias** (nombre cientifico **Magnoliopsida**) son una clase d'a subdivisión Magnoliophyta, con mes de 174.000 especies conoixidas, clasificadas en 8 subclases y 350 familias. Poseyen dos cotiledons.

Os dos cotiledons son insertos lateralment en l'embrión.

A radiz principal dura muito tiempo. Os faixos conductors por un regular se disposan en cerclo en a sección transversal d'o tallo (eustela) y son ubiertos, y con l'actividat d'o *cambium* pueden creixer en grosor d'una traza secundaria.

As fuellas son polimorfas, encara que por un regular pecioladas, con niervos formando un rete (nervatura reticulada) y a vegadas composadas. Son frecuents as estiplas, raras as vainas.

Os chitos axilars trayen primero dos profilos transersals.

Predominan as flors con verticilos pentameros (5 sepalos, 5 petalos, 5 estamens, 5 carpelos) u tetrameros, (4 sepalos, 4....), pero bi ha muitas excepcions.

Predomina a formación simultania d'o polen, a sobén tricolpau. O endosperma ye nucleyar u celular.

A forma de desarrollo d'as primeras magnoliopsidas yera arboria, y muitas especies actuals en son.

## Referencias